Pronksiööl Woodstocki baari purustamise eest kohtu alla läinud kümnest tegelasest ükski pole lahkunud kohtust puhtalt, nagu tegid seda äsja mässu organiseerijateks peetud tegelased. Lõviosa baari rüüstajatest võttis süü ise omaks ja sai tingimisi  vanglakaristuse.    Reaalselt pandi vangi vaid üks mees, kuid seda põhjusel, et tal olid hinge taga ka teised patud. Sergei Kassimov oli juba varem korra trellide taga istunud ning lisaks pronksiööl laamendamisele oli ta kohtu all kuriteo eest, kus võttis ühelt alaealiselt akutrelliga vigastamise ähvardusel ära mobiiltelefoni ja 10 krooni. Selle eest pandi ta kolmeks ja pooleks aastaks türmi. Kassimovi pronksiöö teod tõid kaasa aastase vangistuse.    Mässu ajal oli Kassimov üks värvikamaid  tegelasi. Ta loopis politseinike pihta mune ja kive ning ründas neid raudkangiga. Süütas Pärnu maanteel lõkke, rüüstas R-kioski, viinapoe Poltina juures võttis vastu lõhutud aknast antud alkoholipudeleid ja karjus: "Vsjo naše!"